# data[].attributes.body
Tavoitteenamme on siis saada koko liikkeen osallistuminen juhlavuoden rakentamiseen tavalla tai toisella aikataulutettua ja suuremmat suuntaviivat sovittua. Sitä varten toivonkin, että jokaisessa YO-kunnassa pohditaan vastauksia seuraaviin kysymyksiin ja vastataan tähän Padlettiin 25.9.2016 mennessä! Kaikki mahdolliset kysymykset saa osoittaa minulle tai Akseli Huhtaselle, mieluiten sähköpostitse. Suunnitelmat käydään yhdessä keskustellen syysseminaarissa läpi ja siellä käydyn keskustelun pohjalta päätetään yhteisen työskentelyn toimintatavoista jatkossa. Miettikää siis vastauksia seuraaviin:

1. Pohtikaa, mihin oppimista koskevaan ongelmaan te haluaisitte vaikuttaa? Mitä oppimiseen liittyvää teemaa/aihealuetta haluaisitte käsitellä ensi vuonna? Aiheita voisi olla esimerkiksi koulutuksen saavutettavuus (näkökulmana esim. sosio-ekonominen/maantieteellinen/kulttuurinen), elinikäinen oppiminen, oppimisen ilo, digitalisaatio oppimisessa, yrittäjyyden opiskelu, opiskelukyky ja tukipalvelut tms.

2. Miten aihetta voisi käsitellä? Olisiko se tapahtuma, some-kampanja, hackaton, seminaari, tempaus, mikä?

3. Mikä olisi tavoitteena? Mitä haluaisitte saada aikaan? Kenen tulisi osallistua, reagoida, saada tietoa ja/tai muuttaa käyttäytymistään ja miten?

4. Mikä on kieli? Jos halutaan, että järjestämänne asia linkittyy suoraan tapahtumaan ja sen brändiin,  tulee kielen olla englanti.

5. Missä tämä tapahtuisi? Miten saisitte mahdollisesti tarvitsemanne tilat?

6. Missä kuussa?  (vuonna 2017)

7. Mitä yhteistyökumppaneita voisitte hankkia/tarvita?

8. Olisiko tarpeellista hankkia rahoitusta? Mistä voisitte sitä saada?

9. Onko teillä jo tekeillä ensi vuonna jotain, jonka voisi mahdollisesti linkittää tapahtumakokonaisuuteen tai kenties jotain, jonka tiimoilta voisimme tehdä yhteistyötä muulla tavoin?

10. Kuka vastaa järjestelyistä? Onko se ensi vuoden koposektori? Vai kenties järjestösektori? Jokaisen YO-kunnan  olisi hyvä vastuuttaa ainakin yksi henkilö organisaatiostaan tähän.

11. Tulisiko tästä hankkeesta kirjata omassa toimintasuunnitelmassanne? Miten ylipäätään voisitte varmistaa, että saatte ensi vuoden hallituksen/muita toimijoita sitoutettua tämän toteuttamiseen?

Kiitos ja rock on!  :)

# data[].attributes.body
ISYY tahtoo nostaa keskeiseksi teemaksi ja kehityshankkeeksi oppimisympäristöt ja niiden kehittämisen. Tahdomme kiinnittää huomiota digitaalisiin oppimisympäristöihin, opintojen joustavuuteen, etäopiskelun mahdollisuuteen, ilmiöpohjaiseen oppimiseen sekä terveellisiin ja turvallisiin oppimisympäristöihin. Monipuolisen oppimisen ja opettamisen mahdollistavat oppimisympäristöt vaikuttavat positiivisesti opiskelijoiden opintojen edistymiseen, opintomenestykseen ja opiskelumotivaatioon.

Itä-Suomen yliopiston (UEF) strategiaan on kirjattu, että UEF tahtoo olla paras yliopistollinen oppimisympäristö vuoteen 2020 mennessä. Asian eteen on tehty paljon, mutta tavoitteeseen pääsy vaatii vielä paljon työtä ja markkinointia. ISYY tukee UEF:ia tavoitteen saavuttamisessa ja työskentelee yhteistyössä yliopiston kanssa. ISYY voi tukea tavoitetta mainostamalla ja levittämällä tietoa oppimisympäristöistä, uusista innovaatioista, sekä osallistumalla aktiivisesti yliopiston erilaisiin kehittämis- ja suunnittelutyöryhmiin. Erilaisten teemaseminaarien (esim. erilaiset oppijat) ja workshopien järjestäminen ja niihin opiskelijanäkökulman tuominen tukee tavoitetta. ISYY osallistuu myös aktiivisesti uuden opetussuunnitelman suunnittelutyöhön.

Tavoitteena on, että UEF:ssa on Suomen parhaat oppimisympäristöt, ja että UEF on aina askeleen edellä oppimisessa ja opettamisessa. UEF on kansainvälinen tiedeyhteisö, jossa opiskellaan ja tehdään tiedettä suomen lisäksi myös englanniksi. Akateemisen yhteisön kaikki jäsenet suunnittelevat, toteuttavat, kehittävät ja ylläpitävät yhdessä tavoitettamme. 24/7 -kampusympäristöt, joustavat ja monipuoliset opintojen suorittamisvaihtoehdot lyhentävät opiskeluaikoja ilman koulutusleikkauksia.

Oppimisympäristöt ja niiden kehittäminen kirjataan ISYY:n toimintasuunnitelmaan. Järjestelyistä vastaa koposektori yhdessä jaostojen kanssa. Lisäksi voimme hyödyntää projektityöntekijää ja korkeakouluharjoittelijaa. Oppimisympäristötyö on osa jatkuvaa toimintaa, joten sitä toteutetaan koko vuoden ajan, mutta kevään aikana yo-kuntatoimijoilla on enemmän aikaa perehtyä asiaan. ISYY:n Oma koti kullan kallis -projekti jatkuu tulevana vuonna, joten voimme miettiä mahdollisia tapoja yhdistää projekteja toisiinsa.

Mahdollisia yhteistyökumppaneita ovat UEF, SYL, OLL, Akava, ESU, LUMA-keskus, Slush Kuopio, NASA ja ESA, Opetusministeriö ja mahdollisesti normaalikoulut. Eri tahoja rahoituksen hakemiseen mietitään. Joensuussa järjestettävä tiedetapahtuma SciFest tarjoaa myös yhteistyömahdollisuuden.

# data[].attributes.body
Keskustelimme asiasta toimistollamme. Mielestämme Suomi 100 hanke on hyvä, mutta resurssit ovat meillä rajalliset. Tähän mennessä emme osaa vielä sanoa milloin, missä, mihin liittyvää, kenen kanssa ym. tapahtumaa/some-kampanjaa tai muuta vastaavaa järjestetään. Edustajiston hyväksymä toimintasuunnitelma tulee määrittämään paljon. Meillä on useita tempauksia ja jatkuvaan toimintaan liittyviä asioita, joihin Suomi 100 -hanke saataisiin varmasti liitettyä jossain määrin. Katsomme asiaa tarkemmin syksyn aikana ja toimintasuunnitelman yhteydessä. Emme vielä ole vastuuttaneet ketään toimistoltamme tähän.